একবালপুরে একটি মোবাইল ফোন পরিষেবা প্রদানকারী সংস্থার ডিস্ট্রিবিউটরের অফিসে হানা দিয়ে বুধবার এক হাজার প্রি-অ্যাক্টিভেটেড সিমকার্ড উদ্ধার করেছে কলকাতা গোয়েন্দা পুলিশ। গ্রেফতার করা হয়েছে ডিস্ট্রিবিউটর অঙ্কিত গুপ্তকে।
পুলিশ জানিয়েছে, একবালপুরে ডায়মন্ড হারবার রোডের উপর একটি অফিস থেকে প্রি-অ্যাক্টিভেটেড সিমকার্ড বিক্রি করা হচ্ছে বলে খবর পাওয়া যায়। তারপরই একটি বহুতলের তিনতলায় অবস্থিত ওই অফিসে হানা দেয় পুলিশ। আলিপুরের স্ট্র্যান্ডেল রোডের বাসিন্দা অঙ্কিতের অফিস থেকে এক হাজার ৮০০টি জাল ভোটার কার্ড ও জাল ফোটো এবং ৪৫০টি জাল আবেদনপত্র উদ্ধার হয়েছে। পাওয়া গিয়েছে ৩৮০টি জাল রাবার স্ট্যাম্পও। পুলিশ সূত্রের খবর, অঙ্কিতকে জেরা করে জানার চেষ্টা চলছে, এত প্রি-অ্যাক্টিভে়টে়ড সিমকার্ড কেন বিক্রি করা হচ্ছে এবং কত দিন ধরে সে ওই ব্যবসা চালাচ্ছে।
এই ধরনের প্রি-অ্যাক্টিভেটেড সিমকার্ড ব্যবহার করে দেশবিরোধী কার্যকলাপ এবং নাশকতামূলক কাজ করার ঘটনা মাঝে মধ্যেই ঘটে। সেই কারণে এই ঘটনাকে বাড়তি গুরুত্ব দিয়ে দেখছেন তদন্তকারীরা। যুগ্ম কমিশনার (অপরাধদমন) বিশাল গর্গ জানান, প্রি-অ্যাক্টিভেটেড সিমকার্ড বিক্রি করা অপরাধ। কারণ, প্রি-অ্যাক্টিভেটেড সিমকার্ড অপরাধমূলক এবং দেশবিরোধী কাজে ব্যবহার করা হতে পারে। ওই ধরনের অপরাধ রোধে কড়া আইন প্রয়োজন। ওই বিষয়টি ভেবে দেখা হচ্ছে।
২০১২ সালে নিউ আলিপুরে একটি মোবাইল ফোন পরিষেবা প্রদানকারী সংস্থার এক ডিস্ট্রিবিউটরের অফিসে হানা দিয়ে প্রায় পাঁচ হাজার প্রি-অ্যাক্টিভেটেড সিমকার্ড বাজেয়াপ্ত করেছিল পুলিশ। যদিও ওই ঘটনার সঙ্গে দেশবিরোধী কার্যকলাপের কোনও সম্পর্ক পাওয়া যায়নি।